Foto’s: Klopse neem Kaapstad weer op horingsSowat 20 000 kunstenaars wat in 28 troepe verdeel is, het in die middestad van Kaapstad opgeruk terwyl hulle musiek gespeel en gedans het vir die immergewilde “Tweede Nuwejaar” (Foto: Rodger Bosch, AFP) Geklee in ŉ groen hemp met geel en wit kolle, ŉ blou fopspeen in sy mond, het die tweejarige Thaakir Buzic Maandag die Kaapse Klopse in hul bont gewade deur die strate van die Moederstad gelei – vanuit sy oupa se arms. Sowat 20 000 kunstenaars wat in 28 troepe verdeel is, het in die middestad van Kaapstad opgeruk terwyl hulle musiek gespeel en gedans het vir die immergewilde “Tweede Nuwejaar”. Dit is die eerste keer sedert 2020 dat die Kaapse Klopse se straatkarnaval weer kon plaasvind. Tienduisende mense het Maandag gestroom om die optog van musikante en dansers te aanskou. Dit is die eerste keer sedert 2020 dat die Kaapse Klopse se straatkarnaval weer kon plaasvind (Foto: Rodger Bosch, AFP) Die Kaapse Klopse het hul tonge uitgesteek en hul heupe onder die brandende son gewikkel op die maat van die musiek wat trompet- en fluitspelers gemaak het. Hierdie viering is vir talle Kapenaars ŉ jaarlikse gesinsaangeleentheid – soos vir Thaakir se familie. Die kleuter is die jongste van 13 familielede wat aan die parade deelgeneem het as dansers vir die Playaz Inc-groep wat 1 000 lede het. “Ons is baie, baie opgewonde. Vandag voel alles reg,” het Thaakir se oupa, Ridewaan Daniels (47), gesê. Thaakir se ouma, Sadia Daniels (40), vertel haar ouers het mekaar tydens die karnaval ontmoet. “Ek het met die jaarlikse karnaval grootgeword en het my kinders en my kleinkinders ook van geboorte af daaraan blootgestel,” sê Sadia, wat nog nie ŉ parade misgeloop het sedert sy gebore is nie. “Slegs die Covid-19-inperking kon ons daarvan weghou … vanjaar is ons weer op dreef.” Volgens ’n ander Kaapse inwoner, Ruzia Fry (39), kampeer sy en haar familie al sedert Woensdag onder ŉ tent in die straat van die parade. Die Fry-familie – wat uit sowat 50 lede bestaan – het vier markiestente langs die pad opgerig. “Dit is vir ons ŉ tradisie om elke jaar hierheen te kom,” het Fry gesê. Die parade het sy wortels in koloniale tye toe slawe – van wie sommige met geweld uit Suidoos-Asië na Afrika se suidpunt gebring is – toegelaat is om te ontspan op die dag ná Nuwejaarsdag. Hulle het die tyd benut om kleurvol aan te trek, te dans en te sing. Dit word nou beskou as ŉ viering van die Kaap se diverse kultuur en is die begin van ŉ weke lange kompetisie waar troepe dit uitspook vir die titel van die beste groep. Misdaad en Covid-19 Die Kaapse Klopse is ŉ manier vir talle Kaapse inwoners om aan die verarmde, misdaadgeteisterde gemeenskappe in Kaapstad te ontsnap. “Die grootste ding vir ons is om die jongmense besig te hou. Dit neem hulle weg van al die euwels van ons woonbuurte,” sê Raeed Gallant (35), mededirekteur van Playaz Inc. Siraaj Allen (30) het gesê musiek het hom daarvan weerhou om ŉ gevaarlike pad te loop toe hy as tiener saam met “die verkeerde ouens” begin kuier het. “Ek het musiek gekies. En dit het my daarvan gered om ŉ slegte mens te wees,” het hy gesê. As professionele musikant rig hy nou die Playaz Inc-groep se 150 tromboon-, sousafoon-, trompet- en saksofoonspelers af. “Musiek het my dissipline geleer en nou leer ek dieselfde dissipline vir ander jonger ouens aan, om seker te maak hulle loop nie dieselfde pad as wat ek amper geloop het nie.” Met 28 troepe wat bevestig is, het die organiseerders gesê dat die parade met ŉ hoogtepunt sou terugkeer ná die twee jaar lange onderbreking weens die Covid-19-pandemie. “Daar was iets wat tydens Covid-19 ontbreek het, as jy die kulturele betekenis van hierdie gebeurtenis verstaan,” het onderburgemeester Eddie Andrews, geklee in ŉ helder wit-en-geel kostuum, gesê. “Dit is vir ons baie belangrik; hierdie geleentheid is deel van Kaapstad,” het hy bygevoeg buite die stadsaal toe die parade op die punt was om af te skop.